Source: http://mb.com.mt/report-e35109-lil-infermieri-diskriminati/
Timestamp: 2018-03-20 07:34:21+00:00
Document Index: 1094819

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Mifsud Bonnici Advocates | Law firm in Malta | Report: €35,109 lil infermieri diskriminati - Mifsud Bonnici Advocates | Law firm in Malta
Permezz ta’ sentenza fl-ismijiet Joseph Attard et vs Direttur Ġenerali tas-Saħħa, mogħtija fl-14 ta’ Ottubru 2010, il-Prim’Awla tal-Qorti Ċivili ppresjeduta mill-Imħallef Abigail Lofaro kkundannat lid-Direttur Ġenerali tas-Saħħa jħallas kumplessivament is-somma ta’ €35,109.32 lil infermieri membri tal-General Workers’ Union li ġew imċaħħdin mid-dritt li jagħmlu l-overtajm għax kienu qegħdin isegwu direttiva tal-unjin.
L-infermieri kienu ressqu ċitazzjoni fejn talbu li d-Direttur Ġenerali tas-Saħħa jieqaf milli jċaħħadhom milli jaħdmu xogħol b’sahra bi tpattija talli huma kienu qegħdin jieħdu sehem f’azzjonijiet industrijali, filwaqt li ħaddiema oħrajn bħalhom li ma kinux qegħdin jieħdu sehem fl-azzjoni industrijali baqgħu jingħataw xogħol b’sahra. Permezz ta’ sentenza tal-Prim’Awla tal-Qorti Ċivili tas-17 ta’ Frar 2005, l-istess Qorti kienet iddikjarat li l-imġiba tal-konvenut fil-konfront tal-atturi kienet tikkostitwixxi mġiba diskriminatorja għall-finijiet tal-artikolu 18(4) tal-Kap 266 tal-Liġijiet ta’ Malta (illum l-artikolu 64(4) tal-Kap 452).
Il-Qorti kien irriżultalha li kien qed isir xogħol b’sahra f’numru ta’ postijiet u baqa’ jingħata lil impjegati oħ­rajn, sħab l-atturi (ukoll jekk ma kinux tal-istess grad), li ma kinux qegħdin isegwu d-direttivi sindakali fit-tilwima. Il-Qorti kienet iddikjarat li “din l-għamla ta’ ‘ritorsjoni’, li tirriżulta li kienet marbuta mat-tilwima industrijali, ħol­qot trattament differenti fil-konfront tal-atturi meta mqabbel mat-trattament li kienu qegħdin jingħataw impjegati oħrajn sħabhom fl-istess ċirkostanzi.
Id-differenza waħdanija li tirriżulta kienet li l-atturi kienu qegħdin isegwu d-direttivi f’tilwima industrijali, u l-ebda wieħed jew waħda mill-ħaddiema l-oħrajn li ngħataw xogħol b’sahra f’dawk l-istess swali jew Ċentri tal-Isptar ma kienu qegħdin isegwu dik id-direttiva. Din id-differenza ta’ trattament, fil-fehma tal-Qorti, kienet tikkostitwixxi trattament diskriminatorju sewwasew minħabba jew b’konsegwenza ta’ sehem f’azzjoni industrijali”. Il-Qorti għalhekk ordnat lid-Direttur Ġenerali tas-Saħħa li jieqaf milli jċaħħad lill-atturi milli jikkwalifikaw u jingħataw jagħmlu xogħol ta’ sahra bħal sħabhom u skont kemm ikun meħtieġ. Il-Qorti tal-Appell fil-frat­temp ikkonfermat id-de­ċiż­joni. L-infermiera sostnew li bl-aġir illegali u diskriminatorju tad-Direttur huma sof­rew danni konsistenti f’telf ta’ qligħ u għalhekk talbu li jingħataw kumpens.
Il-Qorti għal­hekk laqgħet it-talba tagħhom għal kumpens u kkundannat lid-Direttur Ġenerali tas-Saħħa jħallas lill-infermieri membri tal-GWU s-somma kumplessiva ta’ €35,109.32.
L-infermiera membri tal-General Workers’ Union kienu assistiti minn Dr Aaron Mifsud Bonnici, Dr Joanne Vella Cuschieri u Dr Abigail Galea filwaqt li d-Direttur Ġenerali tas-Saħħa kien assistit minn Dr Bridget Gafà.
[l-orizzont, 27 October 2010]
Kumpens wara tkeċċija mill-ST MicroelectronicsCourt provisionally stops changes to central local plan